AFTALE MELLEM INSTITUTIONERNE af 20. december 1994 Fremskyndet arbejdsmetode med henblik på officiel kodifikation af lovtekster (95/C 293/02)

1. I forbindelse med den hér beskrevne arbejdsmetode forstås ved officiel kodifikation en procedure, der har til formål at ophæve de retsakter, som kodifikationen angår, og erstatte dem med en enkelt retsakt, uden at der derved foretages nogen ændring af substansen i de kodificerede retsakter.

2. De hovedsektorer, som kodifikationen skal rette sig imod, fastlægges af de tre berørte institutioner på forslag af Kommissionen. Kommissionen optager de kodifikationsforslag, som den agter at fremsætte, i sit arbejdsprogram.

3. Kommissionen forpligter sig til ikke at foretage nogen substansændringer af retsakter, som omfattes af kodifikationen, i sine kodifikationsforslag.

4. En rådgivende gruppe sammensat af Europa-Parlamentets, Rådets og Kommissionens juridiske tjenester gennemgår forslaget, så snart Kommissionen har vedtaget det. Gruppen udtaler sig snarest muligt om, hvorvidt forslaget faktisk blot omfatter en kodifikation uden substansændringer.

5. Fællesskabets normale lovgivningsprocedure overholdes i fuldt omfang.

6. Formålet med Kommissionens forslag, dvs. blot en kodifikation af eksisterende tekster, udgør en juridisk begrænsning, som forhindrer, at Europa-Parlamentet og Rådet foretager nogen substansændringer.

7. Kommissionens forslag behandles i alle dets aspekter efter en hasteprocedure i henholdsvis Europa-Parlamentet (et enkelt udvalg til gennemgang af forslag og en forenklet godkendelsesprocedure) og Rådet (gennemgang i en enkelt gruppe og proceduren for »I/A-punkter« i De Faste Repræsentanters Komité-Rådet).

8. Skulle det under lovgivningsproceduren vise sig nødvendigt at gå længere end blot en kodifikation, og at foretage substansændringer, påhviler det Kommissionen at forelægge det nødvendige forslag herom, hvis det bliver relevant.

Udfærdiget i Bruxelles den tyvende december nitten hundrede og fireoghalvfems.

For Rådet for Den Europæiske Union

Klaus KINKEL

For Europa-Parlamentet

Nicole FONTAINE

For Europa-Kommissionen

Jacques DELORS

FÆLLES ERKLÆRINGER

Erklæring vedrørende punkt 4 i den hurtige arbejdsmetode ved officiel kodifikation af lovtekster

Europa-Parlamentet, Rådet og Kommissionen er enige om, at den rådgivende gruppe skal bestræbe sig på at afgive sin udtalelse så betids, at den er institutionerne i hænde, inden de hver især påbegynder behandlingen af det pågældende forslag.

Erklæring vedrørende punkt 7 i den hurtige arbejdsmetode ved officiel kodifikation af lovtekster

Europa-Parlamentet, Rådet og Kommissionen bekræfter, at Parlamentets og Rådets behandling »af alle aspekter« af Kommissionens forslag i forbindelse med officiel kodifikation vil finde sted på en sådan måde, at de to målsætninger for kodifikationsmetoden overholdes, dvs. at kodifikationen i hver institution kun behandles af et enkelt organ, og behandlingen foregår næsten automatisk.

De tre institutioner er endvidere enige om, at behandlingen af Kommissionens forslag i alle deres aspekter ikke indebærer en fornyet drøftelse af de materielle løsninger, som parterne nåede til enighed om i forbindelse med vedtagelsen af de retsakter, som kodificeres.

Erklæring vedrørende punkt 8 i den hurtige arbejdsmetode ved officiel kodifikation af lovtekster

Europa-Parlamentet, Rådet og Kommissionen tager til efterretning, at Kommissionen, såfremt det skulle vise sig nødvendigt at foretage indholdsmæssige ændringer og ikke blot en kodifikation, i hvert enkelt tilfælde kan vælge, om den vil foreslå en omarbejdelse eller i stedet forelægge et særskilt forslag om ændring under opretholdelse af forslaget om kodifikation, hvori ændringen så efter sin vedtagelse vil blive indarbejdet.

Erklæring fra Europa-Parlamentet vedrørende punkt 1 i den hurtige arbejdsmetode ved officiel kodifikation af lovtekster

Parlamentet er for sit vedkommende af den opfattelse, at det, navnlig hvis der er en ændring af retsgrundlaget eller af proceduren for vedtagelse af den pågældende tekst, må forbeholde sig at kunne tage stilling til, om kodifikationen er hensigtsmæssig under hensyntagen til, at de normale lovgivningsprocedurer skal overholdes, jf. punkt 5 i denne aftale.